Venäjän tiede- ja kulttuurikeskus

Venäjän tiede- ja kulttuurikeskus (VTKK) on IVY-maiden ja niiden ulkomailla asuvien kansalaisten asioita sekä kansainvälistä humanitääristä yhteistyötä hoitavan Venäjän valtion Rossotrudnitšestvo-viraston edustusto Suomessa. Tiede- ja kulttuurikeskuksella on muun muassa oma kirjasto ja elokuvasali. Keskus sijaitsee Helsingin Taka-Töölössä osoitteessa Nordenskiöldinkatu 1. Helsingin Sanomien vuonna 2021 julkaiseman artikkelin mukaan keskuksen tehtävä on saada suomalaiset ajattelemaan hyvää Venäjästä.

 Historia 
Keskus on perustettu silloisen Neuvostoliiton tiede- ja kulttuurikeskuksena vuonna 1977. Talo rakennettiin alkuaan vuonna 1957 Helsingin suomalaisen yksityislyseon koulurakennukseksi. Koulu muutti vuonna 1974 Espoon Kivenlahteen.Helsingin (suomalainen) yksityislyseo 1924-1974 Suomen yksityisten oppikoulujen digitaalinen matrikkeli. Viitattu 24.2.2017.

Keskuksen avajaisiin vuonna 1977 osallistuivat Neuvostoliiton pääministeri Aleksei Kosygin ja Suomen presidentti Urho Kekkonen. Rakennuksen julkisivussa on Ter-Grigorjan-nimisen taiteilijan tekemä 40 neliömetrin laajuinen mosaiikkireliefi, joka esittää Neuvostoliiton lippua sirppi ja vasara -tunnuksineen. Se peitettiin verholla Neuvostoliiton hajoamisen jälkeen, mutta paljastettiin uudelleen näkyville huhtikuussa 2011.Teemu Luukka: Tiedekeskus paljasti punalipun Töölössä (vain tilaajille) Helsingin Sanomat 7.4.2011. Viitattu 14.2.2021.

Helsingin kaupunki lopetti kulttuurikeskuksen avustamisen vuoden 2019 jälkeen, koska kaupunki ei avusta muidenkaan valtioiden toimintaa. 

Huhtikuussa 2022 Helsingin Sanomissa julkaistun artikkelin mukaan Venäjän hyökkäys Ukrainaan 24.2. 2022 voimisti sitä, että Venäjän valtion ohjauksessa olevat organisaatiot saivat painetta Venäjältä. Euroopan hybridiosaamiskeskuksen tutkimusjohtaja  Hanna Smithin mukaan "Autoritaaristen valtioiden kulttuurikeskukset eivät ole koskaan vapaita valtion kontrollista. Silloin toiminta ei ole vain valtion kulttuurin tuomista siihen yhteiskuntaan." Smithin mukaan Venäjän tiede- ja kulttuurikeskuksen toiminta oli linkittynyt suoraan Moskovan tiedustelupalvelun julkisempi tutkimusyksikkö.  Neuvostoliiton kylmän sodan aikaiseen informaatiovaikuttamiseen perehtynyt Turun yliopiston tutkija Tapio Enberg sanoi, että kulttuurikeskusta on käytetty hyväksi ja on vaikutettu siihen mielikuvaan, mikä Suomessa on Venäjän valtiosta. Hänen mukaansa keskuksessa ei niinkään ole toiminut tiedustelun ”ykköstykkejä”, vaan kovan luokan venäläiset vakoojat ovat työskennelleet suurlähetystön ja diplomaattistatuksen suojissa.

Kesällä 2024 uutisoitiin, että Suomen ulkoministeriö myönsi uuden poikkeusluvan Venäjän valtion alaiselle keskukselle, joka tarkoitti sitä, että kulttuurikeskus saa jatkaa toimintaansa.

Lokakuussa 2024 Suomen valtio takavarikoi Venäjän valtion omistaman 3 326 neliömetrin tontin Taka-Töölössä. Tuolloin alettiin takavarikoida Venäjän valtion omaisuutta ja takavarikko tuli voimaan 24. lokakuuta 2024. Ulosottolaitoksen tekemä takavarikko liittyi Ukrainan valtion omistaman kaasuyhtiön Naftogazin esittämiin korvausvaatimuksiin.

 Keskuksen tiedustelutoiminta 
Helsingin tiede- ja kulttuurikeskuksen perusti Neuvostoliiton tiedustelupalvelun KGB:n kulttuurisuhdeyksikkö. Keskuksessa neuvostoaikana työskennelleet eivät olleet KGB:n tiedustelijoiden kärkijoukkoa, joka toimi pikemminkin diplomaattinimikkeillä. Jokainen ulkomailla työskennellyt neuvostoliittolainen oli kuitenkin virallisesti sitoutunut KGB:n tiedonantajaksi. Vuonna 1993 keskuksen johtaja väitti, että KGB:n toiminta talossa olisi loppunut.

 Katso myös 

 Luettelo eri maiden kulttuurikeskuksista Suomessa

Lähteet

Aiheesta muualla

Luokka:Kulttuuriorganisaatiot
Luokka:Helsingin kulttuuri
Luokka:Venäläinen kulttuuri
Luokka:Venäjän propaganda
Luokka:Taka-Töölö